als_Latn dik_Latn sag_Latn
Para liderëve politik europian, në Samitin e Partive Popullore Europiane që po zhvillohet në Maltë, kryetari i Partisë Demokratike Lulzim Basha ka theksuar se beteja per zgjedhje të lira do të vazhdojë. Basha theksoi se mazhoranca po përgatitet të manipulojë zgjedhjet ndaj sipas tij vetëm një qeveri teknike mund të jetë garant për 18 qershorin.
Në Samitin e Partive Popullore Europiane në Maltë, kryetari i Partisë Demokratike Lulzim Basha, para liderve europianë, tha se nuk tërhiqet nga beteja për zgjedhje të lira dhe të ndershme.
Basha tha se mazhoranca kërkon të manipulojë zgjedhjet, ndaj sipas tij vetëm qeveria teknike garanton proçes të ndershëm elektoral.
Basha: Ne qëndrojmë para dy zgjidhjeve, të injorojmë dhe të mbulojmë këtë realitet të tmerrshëm ose të çohemi e të luftojmë për vlerat thelbësore të demokracisë dhe shtetit ligjor. Ne e kemi bërë zgjedhjen tonë. Në 18 shkurt shqiptarët e bënë zgjedhjen e tyre, duke u bashkuar në protestën më të madhe që është zhvilluar në Shqipëri pas rënies së regjimit komunist. Sot është dita e 40 që protesta vazhdon, 24 orë në ditë. Beteja jonë për zgjedhje të lira e të ndershme kërkon shkëputjen e lidhjeve mes qeverisë dhe krimit të organizuar. Prandaj vetëm një qeveri teknike mund të përmbushë kushtet për zgjedhje të lira e të ndershme, duke zbatuar ligjin e dekriminalizimit dhe duke luftuar kultivimin e trafikimin e drogës.
Basha akuzoi kryeministrin Edi Rama si të lidhur me bandat kriminale, ndërsa sipas tij në këto katër vite Shqipëria është kthyer vend i parë në Europë për prodhimin e kanabisit.
Basha: Projekti europian është nën presion në të gjithë Europën dhe në Shqipëri , presioni vjen nga kërcënimi i krimit të organizuar dhe sipas Departamentit të Shtetit, Shqipëria është sot numri një i prodhimit në Europë të marijuanës, prodhimi i drogës është rritur 5 herë. Mijëra punëtorë ruhen nga njerëz të armatosur, është një industri e mbrojtur dhe e lidhur me qeverinë, kjo situatë dramatike është pasojë e drejtëpërdrejtë e PS-së, e cila ka promovuar në parlament kriminelë.
Beteja e Partisë Demokratike për zgjedhje të lira dhe për forcim të demokracisë sipas Bashës është në të njëjtën kohë beteja për vetë projektin e Europës.
Basha: Ne po luftojmë për këto vlera, vlerat tona të përbashkëta europiane dhe është koha për ne të çohemi sëbashku për këto vlera të përbashkëta. Ju siguroj se me ndihmën tuaj dhe me qëndrimin e fortë për vlerat e përbashkëta që janë vetë identiteti i Europës, ne do të jemi të aftë të udhëheqim Shqipërinë jashtë kësaj, duke shkatërruar krimin e organizuar dhe duke u rikthyer sërish në themelin e demokracisë, shtetit ligjor, luftën kundër korrupsionit, tregun e lirë, konkurrencën, që përbëjnë identitetin e Europës, që përbëjnë të ardhmen europiane të Shqipërisë.
Gjatë qëndrimit në Maltë, Basha u takua dhe me kryeministrin e Hungarisë, Viktor Orban, ku kryeopozitari e ka informuar për situatën politike në vendin tonë, ndërsa ka theksuar se qeveria teknike është zgjidhja për zgjedhje të lira.
/Oranews.tv/
Të parët për lajmin e fundit. Ndiqni Oranews.tv në Facebook dhe në Twitter
als_Latn als_Latn als_Latn als_Latn als_Latn als_Latn als_Latn als_Latn als_Latn ind_Latn als_Latn